******

 ******

 ***Din conținutul acestui număr*:**

**Anul 2021 – numărul 52**

**27 – 31 decembrie**

[Repere din agenda publică a conducerii Instituţiei Prefectului - Judeţul Hunedoara în perioada 27 – 31 decembrie, 2021 2](#_Toc92110285)

[Selecție de Acte normative apărute în Monitorul Oficial al României în perioada 27 – 31 decembrie, 2021 2](#_Toc92110286)

[Comunicate de presă ale Guvernului României 4](#_Toc92110287)

[Întrevederea prim-ministrului Nicolae-Ionel Ciucă cu reprezentanții AmCham România 4](#_Toc92110288)

[Reuniunea Comitetului Interdepartamental pentru Dezvoltare Durabilă, prezidată de prim-ministrul Nicolae-Ionel Ciucă 5](#_Toc92110289)

[Premierul Nicolae-Ionel Ciucă s-a întâlnit cu reprezentanții asociațiilor medicilor de familie 6](#_Toc92110290)

[Mesajul premierului Nicolae-Ionel Ciuca cu prilejul Anului Nou 6](#_Toc92110291)

[Informaţie Europeană 8](#_Toc92110292)

[NOUTĂȚI – Informații UTILE 8](#_Toc92110293)

[AFIR: Achiziția de ATV-uri în cadrul sM 6.2 și sM 6.4 nu este eligibilă pentru închiriere ca activitate de sine stătătoare 8](#_Toc92110294)

[POIM: Instrucțiune privind stimularea financiară a activității desfășurate în proiectele din domeniul transporturilor, finanțate din fonduri nerambursabile 9](#_Toc92110295)

[Peste 156 de milioane de euro, suma totală autorizată la plată pentru sprijinul cuplat în sectorul zootehnic pentru anul de cerere 2021 9](#_Toc92110296)

[Prelungirea cu doi ani a schemei de ajutor de stat privind investițiile în energie termică din surse regenerabile, pe agenda ședinței Guvernului de astăzi 9](#_Toc92110297)

[A fost aprobată versiunea finală a Programului Interreg IPA România-Serbia, care urmează a fi transmisă Comisiei Europene 10](#_Toc92110298)

[APELURI – Finanțări 10](#_Toc92110299)

[POR: Peste 231 milioane de lei pentru creșterea calității vieții populației și dezvoltarea unor întreprinderi mici și mijlocii 10](#_Toc92110300)

[AFM: Modificări la Ghidul de finanțare a Programului Casa Verde Fotovoltaice 10](#_Toc92110301)

[Ordin pentru modificarea Ghidului dedicat îmbunătățirii conținutului digital și a infrastructurii TIC pentru secțiunea E-SĂNĂTATE 11](#_Toc92110302)

[AFIR: Termen prelungit pentru depunerea cererilor de finanțare pentru submăsurile 16.4 și 16.4a 11](#_Toc92110303)

[Termen prelungit pentru depunerea proiectelor în cadrul apelului „Viitor pentru tinerii NEETs I” 11](#_Toc92110304)

Întocmit,

Compartimentul Afaceri Europene și Relații Internaționale,

Edit Iliescu, consilier

Alexandra Irina Pădurean, manager public

Repere din agenda publică a conducerii Instituţiei Prefectului - Judeţul Hunedoara
în perioada 27 – 31 decembrie, 2021

Facem cunoscute publicului următoarele acțiuni din agenda publică a domnului Călin Petru MARIAN, prefectul județului Hunedoara și a subprefectului SZÉLL Lőrincz:

| *Eveniment* | **Data** |
| --- | --- |
| *Întâlnire operativă cu şefii şi coordonatorii structurilor de specialitate din Instituţia Prefectului - judeţul Hunedoara.* | ***27 decembrie*** |
| *Participare la festivitatea de premiere a celor mai buni sportivi din județul Hunedoara* | ***29 decembrie***  |
| *Intâlnire de final de an cu angajații instituției.* | ***30 decembrie*** |

Cancelaria Prefectului

🏵🏵🏵



Selecție de Acte normative apărute în Monitorul Oficial al României
în perioada 27 – 31 decembrie, 2021

**M. Of. nr. 1229/ 27 decembrie 2021**

* **310 – Parlamentul României** - Lege privind prevenirea și combaterea dopajului în sport

**M. Of. nr. 1231/ 27 decembrie 2021**

* **1956 – Ministerul Dezvoltării, Lucrărilor Publice și Administrației**- Ordin pentru modificarea unor scheme de ajutor de minimis din cadrul Programului operațional regional 2014-2020

**M. Of. nr. 1232/ 28 decembrie 2021**

* **355 – Ministerul Agriculturii și Dezvoltării Rurale**- Ordin pentru aprobarea încheierii de convenții cu instituțiile bancare și nebancare privind finanțarea unei scheme de ajutor de stat reglementate de Hotărârea Guvernului nr. 1.179/2014 privind instituirea unei scheme de ajutor de stat în sectorul creșterii animalelor și a procentului pe care Agenția de Plăți și Intervenție pentru Agricultură îl va înscrie în adeverința eliberată
* **1487 / 836– Ministerul Investițiilor și Proiectelor Europene / Ministerul Cercetării, Inovării și Digitalizării** - Ordin pentru aprobarea Schemei de ajutor de minimis „Ajutor de minimis pentru sprijinirea start-up-urilor și spinoff-urilor inovatoare“ în cadrul acțiunii 1.2.1 „Stimularea cererii întreprinderilor pentru inovare prin proiecte de CDI derulate de întreprinderi individual sau în parteneriat cu institutele de CD și universități, în scopul inovării de procese și de produse în sectoarele economice care prezintă potențial de creștere“, axa prioritară nr. 1 „Cercetare, dezvoltare tehnologică și inovare (CDI) în sprijinul competitivității economice și dezvoltării afacerilor“ din cadrul Programului operațional Competitivitate 2014-2020

**M. Of. nr. 1233/ 28 decembrie 2021**

* **2897 – Ministerul Sănătății**- Ordin privind completarea Ordinului ministrului sănătății nr. 1.829/2020 pentru aprobarea fluxului informațional utilizat în raportarea datelor referitoare la infecția cu virusul SARS-CoV-2

**M. Of. nr. 1237/ 28 decembrie 2021**

* **1287 – Guvernul României**- Hotărâre pentru modificarea art. 13 din Schema de ajutor de stat privind sprijinirea investițiilor destinate promovării producției și distribuției de energie termică în sistem centralizat, din surse regenerabile mai puțin exploatate, respectiv biomasă, biogaz, energie geotermală, aprobată prin Hotărârea Guvernului nr. 1.037/2020
* **1289 – Guvernul României**- Hotărâre privind modificarea unor acte normative referitoare la Programul pentru compensarea cu 90% a prețului de referință al medicamentelor pentru pensionari

**M. Of. nr. 1238/ 28 decembrie 2021**

* **317 – Parlamentul României**- Lege bugetului de stat pe anul 2022

**M. Of. nr. 1239/ 28 decembrie 2021**

* **318 – Parlamentul României**- Lege bugetului asigurărilor sociale de stat pe anul 2022

**M. Of. nr. 1240/ 29 decembrie 2021**

* **316 – Parlamentul României**- Lege pentru modificarea și completarea Legii nr. 255/2010 privind exproprierea pentru cauză de utilitate publică, necesară realizării unor obiective de interes național, județean și local
* **2931 – Ministerul Sănătății**- Ordin privind aprobarea Manualului centrelor comunitare integrate

**M. Of. nr. 1242/ 29 decembrie 2021**

* **2004 – Ministerul Dezvoltării, Lucrărilor Publice și Administrației** - Ordin privind modificarea anexei nr. 1 la Ordinul viceprim-ministrului, ministrul dezvoltării regionale și administrației publice, nr. 2.088/2019 pentru aprobarea Programului național multianual privind creșterea performanței energetice a blocurilor de locuințe cu finanțare în perioada 2019-2021
* **2005 – Ministerul Dezvoltării, Lucrărilor Publice și Administrației** - Ordin privind modificarea anexei nr. 1 la Ordinul ministrului dezvoltării, lucrărilor publice și administrației nr. 664/2021 pentru aprobarea Programului național multianual privind creșterea performanței energetice a blocurilor de locuințe cu finanțare în perioada 2021-2023
* **2006 – Ministerul Dezvoltării, Lucrărilor Publice și Administrației** - Ordin privind modificarea anexei nr. 1 la Ordinul ministrului lucrărilor publice, dezvoltării și administrației nr. 2.154/2020 pentru aprobarea Programului național multianual privind creșterea performanței energetice a blocurilor de locuințe cu finanțare în perioada 2020-2022
* **2931 – Ministerul Sănătății**- Ordin privind aprobarea Manualului centrelor comunitare integrate

**M. Of. nr. 1243/ 29 decembrie 2021**

* **138 – Guvernul României** - Ordonanță de urgență pentru modificarea și completarea Ordonanței de urgență a Guvernului nr. 57/2019 privind Codul administrativ

**M. Of. nr. 1243/ 29 decembrie 2021**

* **1300 – Guvernul României** - Hotărâre privind alocarea unei sume din Fondul de rezervă bugetară la dispoziția Guvernului, prevăzut în bugetul de stat pe anul 2021, pentru Ministerul Dezvoltării, Lucrărilor Publice și Administrației, pentru finanțarea Programului Național de Dezvoltare Locală
etapele I și II
* **1301– Guvernul României** - Hotărâre privind alocarea unei sume din Fondul de rezervă bugetară la dispoziția Guvernului, prevăzut în bugetul de stat pe anul 2021, pentru susținerea activității aeroporturilor regionale pentru care consiliile județene au calitatea de autoritate publică tutelară

**M. Of. nr. 1244/ 29 decembrie 2021**

* **1300 – Guvernul României** - Hotărâre privind alocarea unei sume din Fondul de rezervă bugetară la dispoziția Guvernului, prevăzut în bugetul de stat pe anul 2021, pentru Ministerul Dezvoltării, Lucrărilor Publice și Administrației, pentru finanțarea Programului Național de Dezvoltare Locală

**M. Of. nr. 1245/ 30 decembrie 2021**

* **321 –** Lege pentru completarea art. 249 din Legea educației naționale nr. 1/2011
* **322** - Lege pentru completarea Legii nr. 227/2015 privind Codul fiscal
* **140– Guvernul României** - Ordonanță de urgență privind anumite aspecte referitoare la contractele de vânzare de bunuri

**M. Of. nr. 1246/ 30 decembrie 2021**

* **1593/1239 - Ministerul Finanțelor/ Ministerul Muncii și Solidarității Sociale –** Ordin privind constituirea comitetului de monitorizare a reformei sistemului public de pensii potrivit Planului național de redresare și reziliență
* **2961 - Ministerul Sănătății -** Ordin privind modificarea anexei la Ordinul ministrului sănătății nr. 487/2020 pentru aprobarea protocolului de tratament al infecției cu virusul SARS-CoV-2

**M. Of. nr. 1249/ 30 decembrie 2021**

* **142 - Guvernul României –** Ordonanță de urgență pentru modificarea și completarea Ordonanței de urgență a Guvernului nr. 110/2017 privind Programul de susținere a întreprinderilor mici și mijlocii și a întreprinderilor mici cu capitalizare de piață medie - IMM INVEST ROMÂNIA, pentru modificarea Schemei de ajutor de stat pentru susținerea activității IMM-urilor în contextul crizei economice generate de pandemia COVID-19, aprobată prin art. II din Ordonanța de urgență a Guvernului nr. 42/2020, pentru modificarea art. III din Ordonanța de urgență a Guvernului nr. 16/2021 pentru modificarea și completarea Ordonanței de urgență a Guvernului nr. 110/2017 privind Programul de susținere a întreprinderilor mici și mijlocii și a întreprinderilor mici cu capitalizare de piață medie - IMM INVEST ROMÂNIA, precum și pentru modificarea și completarea Schemei de ajutor de stat pentru susținerea activității IMM-urilor în contextul crizei economice generate de pandemia COVID-19, aprobată prin art. II din Ordonanța de urgență a Guvernului nr. 42/2020, precum și pentru modificarea art. 164 alin. (21) și (22) din Legea nr. 53/2003 - Codul muncii

**M. Of. nr. 1250/ 30 decembrie 2021**

* **1309 - Guvernul României –** Hotărâre privind aprobarea Programului național pentru reducerea abandonului școlar

**M. Of. nr. 1252/ 30 decembrie 2021**

* **6000 - Ministerul Educației –** Ordin privind aprobarea Mecanismului de Avertizare Timpurie în Educație (MATE) și a Metodologiei de implementare și utilizare a modulului informatic MATE pentru prevenirea abandonului școlar și a părăsirii timpurii a școlii

**M. Of. nr. 1255/ 31 decembrie 2021**

* **146 - Autoritatea Națională de Reglementare în Domeniul Energiei –** Ordin pentru aprobarea Instrucțiunilor privind principiile, conținutul și întocmirea strategiilor locale pentru serviciul de alimentare cu energie termică a populației

**M. Of. nr. 1257/ 31 decembrie 2021**

* **1302 - Guvernul României –** Hotărâre privind aprobarea Programului de acțiune pentru dezvoltarea infrastructurii feroviare și transferul modal către calea ferată al fluxurilor de transport de călători și marfă

**M. Of. nr. 1258/ 31 decembrie 2021**

* **144 - Guvernul României** - Ordonanță de urgență pentru modificarea și completarea Legii serviciului de alimentare cu apă și de canalizare nr. 241/2006
* **145 - Guvernul României** - Ordonanță de urgență pentru prorogarea unor termene prevăzute în Legea nr. 95/2006 privind reforma în domeniul sănătății

**M. Of. nr. 1259/ 31 decembrie 2021**

* **143 - Guvernul României** -  Ordonanță de urgență pentru modificarea și completarea Legii energiei electrice și a gazelor naturale nr. 123/2012, precum și pentru modificarea unor acte normative

Descărcați  ADOBE READER - <http://get.adobe.com/reader/>

Sursa: Monitorul Oficial al României - <http://www.monitoruloficial.ro/RO/article--e-Monitor.html>

🏵🏵🏵

Comunicate de presă ale Guvernului României

Întrevederea prim-ministrului Nicolae-Ionel Ciucă cu reprezentanții AmCham România

Prim-ministrul Nicolae-Ionel Ciucă a avut, la Palatul Victoria, prima întâlnire cu membrii Consiliului Director al Camerei de Comerț Americane pentru România (AmCham) România. Discuțiile au vizat prezentarea priorităților Guvernului României, cu accent pe oportunitățile oferite de cel mai mare buget de investiții alocat în ultimii 30 de ani, implementarea Planului Național de Redresare și Reziliență, precum și modalitatea de aplicare a unui cadru normativ predictibil și eficient în raport cu mediul de afaceri și investitorii.

Cu această ocazie, participanții au abordat nevoia de transparență și predictibilitate legislativă, întărirea statului de drept, guvernanța corporativă în întreprinderile de stat, aderarea României la Organizația pentru Cooperare și Dezvoltare Economică, întărirea legăturilor economice cu Statele Unite ale Americii, dezvoltarea pieței de capital, transformarea digitală și funcționarea sistemului de sănătate publică.

Pentru stimularea mediului de afaceri din România, a fost subliniată necesitatea unui dialog consistent public-privat, în contextul generat de nevoia asistenței în implementarea de politici publice performante, care să genereze creșterea competitivității economiei și a dinamicii relației comerciale dintre România și SUA.

Pentru consolidarea dimensiunii economice a Parteneriatului Strategic, a fost abordat potențialul reprezentat de investițiile americane în România, fiind remarcată, totodată, importanța prezenței companiilor românești în Statele Unite ale Americii, ceea ce confirmă deschiderea de care pot beneficia, la rândul lor, antreprenorii români.

Stimularea investițiilor străine și îmbunătățirea gradului de colectare au fost evidențiate, alături de atragerea banilor europeni prin PNRR și Cadrul Financiar Multi-Anual, drept soluții eficiente pentru a genera prosperitate și bunăstare, pentru o administrație publică cu personal mai bine pregătit.

Sprijinirea sectorului de cercetare-dezvoltare, printr-un pachet de politici fiscale adecvate, reprezintă o oportunitate pe care atât zona guvernamentală, cât și mediul privat o recunosc drept esențială în creșterea capacității industriei de a oferi valoare adăugată.

\*

Reuniunea Comitetului Interdepartamental pentru Dezvoltare Durabilă, prezidată de prim-ministrul Nicolae-Ionel Ciucă

Reuniunea Comitetului Interdepartamental pentru Dezvoltare Durabilă,  prezidată de prim-ministrul Nicolae-Ionel Ciucă, cu participarea membrilor Guvernului, a avut loc astăzi, la Palatul Victoria.

“Guvernul României are responsabilitatea de a implementa ansamblul măsurilor care să asigure bunăstarea generațiilor de astăzi și de mâine și să asigure arhitectura necesară pentru o dezvoltare durabilă. Avem nevoie de o schimbare de paradigmă, de o nouă mentalitate la nivelul societății. Nu putem vorbi de redresare și reziliență fără să avem în minte proiecte de dezvoltare durabilă, de aceea este foarte important ca strategia să se concretizeze în elemente reale și în fapte concrete”, a declarat prim-ministrul României, Nicolae-Ionel Ciucă.

Premierul a punctat, de asemenea, că pandemia ne-a arătat că putem face față provocărilor doar prin solidaritate și grija față de cei din jurul nostru și a salutat eforturile Departamentului în a crea o rețea interinstituțională viabilă, țara noastră fiind recunoscută ca hub regional pentru promovarea Agendei 2030 pentru dezvoltare durabilă.

În calitate de coordonator al Departamentului pentru Dezvoltare Durabilă, consilierul de stat László Borbély a supus astăzi votului membrilor documente cheie precum:

* Raportul Guvernului României privind Implementarea Obiectivelor De Dezvoltare Durabilă” la nivelul anului 2021
* informare privind stadiul actual de elaborare a Planului național de acțiune pentru implementarea SNDDR 2030
* informare privind stadiul elaborării Strategiei naționale privind economia circulară și a Planului de acțiuni pentru implementarea Strategiei naționale de renovare pe termen lung pentru sprijinirea renovării parcului național de clădiri rezidențiale și nerezidențiale.

“A avut loc a doua reuniune a Comitetului Interdepartamental pentru Dezvoltare Durabilă. Știm cu toții că este nevoie să facem mai mult pentru cetățenii acestei țări și mă bucur că, pe baza Strategiei de Dezvoltare Durabilă a României, am creat premisele asigurării unui trai mai bun pentru generațiilor viitoare. Raportul privind implementarea Obiectivelor de Dezvoltare Durabilă prezentat astăzi reflectă activitatea Departamentului de la înființare: am reușit să elaborăm un cadru legislativ și interinstituțional puternic pentru coordonarea implementării Agendei 2030, am finalizat Planul de Acțiune dar și standardul ocupațional care stă la baza formării experților în dezvoltare durabilă. La nivel internațional, viziunea noastră a fost premiată recent de Organizația Națiunilor Unite pentru inovare și excelență în serviciul public. Vă asigur că pașii pe care îi pregătim în continuare vizează acțiuni concrete care să conducă la îndeplinirea tuturor obiectivelor pe termen lung pe care ni le-am asumat”, a declarat consilierul de stat László Borbély, coordonatorul Departamentului pentru Dezvoltare Durabilă.

Comitetul Interdepartamental pentru Dezvoltare Durabilă este un organism interinstituţional constituit în anul 2019, format din toți membrii Guvernului României.

Raportul Guvernului României privind Implementarea Obiectivelor de Dezvoltare Durabilă adoptat în cadrul reuniunii Comitetului de astăzi va fi prezentat Parlamentului României.

\*

Premierul Nicolae-Ionel Ciucă s-a întâlnit cu reprezentanții asociațiilor medicilor de familie

Prim-ministrul Nicolae-Ionel Ciucă s-a întâlnit cu reprezentanții asociațiilor medicilor de familie, pentru pregătirea măsurilor de protejare a populației față de pandemia COVID-19. La discuţii, au participat ministrul Sănătăţii, Alexandru Rafila, reprezentanți ai Colegiului Medicilor din România, ai Asociației ”Societatea Naţională de Medicina Familiei/Medicina Generală” și ai Federației Naţionale a Patronatelor Medicilor de Familie.

Dialogul a vizat implicarea medicilor de familie în implementarea măsurilor de protejare a populației de efectele pandemiei: testarea în cabinete, consilierea în vederea vaccinării, evaluarea pacienţilor pozitivi în ambulatoriu, administrarea și monitorizarea antiviralelor la domiciliu.

Premierul Nicolae-Ionel Ciucă le-a transmis medicilor de familie că pregătirea este esențială în protejarea cetățenilor în fața valului cinci, fiind necesară o structură solidă în asigurarea actului medical. De asemenea, prim-ministrul a subliniat rolul medicilor de familie în  comunicarea  beneficiilor vaccinării, remarcând procentul mare de medici de familie vaccinați - peste 90 la sută dintre aceștia, ceea ce le conferă un nivel înalt de credibilitate în contextul campaniei de vaccinare a românilor. În cabinetele medicilor de familie, peste un milion de români s-au vaccinat deja.

Medicii au recunoscut importanța vaccinării ca fiind cea mai sigură modalitate de protejare a vieții și împotriva formelor grave de COVID-19, participanții analizând eficiența acestei protecții în țările afectate deja de valul cinci al pandemiei, unde numărul persoanelor decedate sau spitalizate cu forme grave este redus.

În cadrul întâlnirii s-a discutat și despre reducerea birocrației și eliminarea drumurilor inutile ale pacienților între diverse categorii de furnizori de servicii medicale, precum și îmbunătățirea relației medicilor de familie cu Casa Națională a Asigurărilor de Sănătate. Aceste acțiuni vor oferi, alături de noile protocoale de tratament, de ghidurile pentru medicii de familie în evaluarea stării, un cadru coerent și eficient pentru serviciile medicale de bază.

La rândul său, ministrul Sănătății, Alexandru Rafila, a arătat că medicii de familie sunt coloana vertebrală a sistemului de sănătate, fiind esențial rolul acestora în asigurarea accesului la servicii de sănătate de calitate în apropierea domiciliului. “Testarea e primul pas în identificarea pacienților posibil infectați. Venim cu un pachet de servicii ambulatorii care să includă tratament. Împreună cu specialiștii în boli infecțioase și medicii de familie se vor stabili noi protocoale terapeutice, cu acces cât mai ușor, mai aproape de casă”.

\*

Mesajul premierului Nicolae-Ionel Ciuca cu prilejul Anului Nou

„Dragi români,

Întâmpinăm Anul Nou cu speranța că vom putea reveni cât mai curând la viața normală dinaintea pandemiei. Lăsăm în urmă un an cu multe provocări, legate de grija față de cei dragi, situația economică, locurile de muncă și capacitatea statului de a oferi protecție celor aflați la nevoie.

Guvernul pe care îl conduc a înțeles aceste nevoi. România are un buget echilibrat, care garantează investiții fără precedent și în același timp protecție socială eficientă.

Este important să aducem în prim-plan cetățeanul. Avem nevoie de reformă instituțională, de debirocratizare și digitalizare, dar este la fel de important să înțelegem că pentru acestea avem nevoie de timp și de resurse umane. Schimbarea mentalității se face prin educație și participarea cetățeanului la acest proces.
Viitorul nostru va arăta așa cum ne dorim doar dacă vom investi în el, dacă tinerele generații vor regăsi în țara lor locul în care vor dori să trăiască și să se dezvolte. Dacă le vom oferi educația și motivația de care au nevoie, vom reuși să ne bucurăm împreună de acest viitor.

România a trecut, ca și alte țări, prin perioade foarte dificile din cauza crizei sanitare. Alături de eroii din prima linie, medici, personal sanitar, trebuie să fim responsabili și raționali în eforturile noastre comune anti-COVID-19.
Este absolut necesar să conștientizăm că pericolul încă nu a trecut, să fim prudenți, să respectăm conduita sanitară recomandată de medici, să le ascultăm sfaturile. Vaccinul ne protejează viața, ne apără de formele grave ale bolii COVID-19.

Intrarea în anul 2022 marchează împlinirea a 15 ani de la aderarea României la Uniunea Europeană, un moment foarte important din istoria noastră recentă, care ne-a adus în edificiul democratic, politic și economic al acestor vremuri. Acum, în acest context dificil al pandemiei, apartenența la familia europeană a însemnat sprijin reciproc și eforturi unite pentru asigurarea mijloacelor sanitare necesare, atât în perioadele critice în care spitalele din România erau sub presiunea numărului mare de pacienți infectați cu noul coronavirus, cât și pentru accesul la cele mai sigure și eficiente vaccinuri anti-COVID-19.

Apartenența la Uniunea Europeană va continua să ne aducă beneficii și prin relansarea economiei, prin finanțarea proiectelor de investiții și de reformă cuprinse în Planul Național de Redresare și Reziliență. Bunăstarea și pacea oferite cetățenilor europeni reprezintă pentru români o realitate care poate fi îmbunătățită.

Dragi români,

Cea mai bună dovadă de respect față de dumneavoastră este să demonstrăm, în actul de guvernare, că miza principală este redarea încrederii cetățenilor în instituțiile statului Aceasta vreau să fie baza solidă prin care vom putea reda speranța tuturor românilor, inclusiv a celor din diaspora, că pot avea un viitor în țară, alături de familie și prieteni.

Avem nevoie de unitate, avem nevoie să înțelegem toți că, doar împreună, cu seriozitate și consecvență în toate angajamentele pe care ni le-am asumat, vom reuși să oferim copiilor noștri și nouă înșine un viitor mai bun.

Vă doresc să avem parte de un An Nou bun, cu sănătate și împliniri pentru fiecare român, un an care să ne ofere speranța  și bucuria revenirii la o viață normală.

La Mulți Ani!”

**Nicolae-Ionel Ciucă,
Prim-ministru al României**

\*

Informaţie Europeană

|  |  |
| --- | --- |
| Logoul Consiliului UE și al președinției franceze | **Președinția franceză a Consiliului UE: 1 ianuarie-30 iunie 2021**Prioritățile președinției franceze se reflectă în deviza acesteia: „Relansare, putere, apartenență”:* **relansare**, pentru a permite Europei să sprijine tranziția ecologică și cea digitală
* **putere**, pentru a apăra și promova valorile și interesele noastre
* **apartenență**, pentru a construi și dezvolta o viziune europeană comună, prin cultură, prin valorile noastre și prin istoria noastră comună

Potrivit discursului președintelui Franței, Emmanuel Macron, din 9 decembrie 2021, în care a prezentat prioritățile președinției franceze, activitățile președinției se vor axa pe trei domenii principale:* urmărirea unei agende pentru **suveranitatea europeană**, prin care se înțelege capacitatea Europei de a exista în lumea de astăzi și de a-și apăra valorile și interesele
* construirea unui **nou model european de creștere**
* crearea unei **Europe mai „umane”**

Site-ul președinției franceze: https://presidence-francaise.consilium.europa.eu/ |
| Dacă ar trebui să rezum într-o singură propoziție obiectivul acestei președinții de la 1 ianuarie până la 30 iunie 2022, aș spune că trebuie să trecem de la o Europă a cooperării în interiorul frontierelor noastre la o Europă puternică la nivel mondial, pe deplin suverană, liberă să facă alegeri proprii și stăpână pe soarta sa.- *Emmanuel Macron, președintele Republicii Franceze. Prezentarea**președinției franceze a Consiliului Uniunii Europene la Palatul Élysée, 9 decembrie 2021* |

🏵🏵🏵

NOUTĂȚI – Informații UTILE

AFIR: Achiziția de ATV-uri în cadrul sM 6.2 și sM 6.4 nu este eligibilă pentru închiriere ca activitate de sine stătătoare

Agenția pentru Finanțarea Investițiilor Rurale a transmis luni, 27 decembrie 2021, clarificările Institutului Național de Statistică (INS) privind încadrarea corectă în cadrul codurilor CAEN a activităților ce presupun achiziția de ATV-uri sau SSV-uri, în scopul închirierii acestora pentru efectuarea de activități turistice de agrement, cu sau fără ghid.

Conform INS, în afară de încadrarea activităților la codul CAEN 9329 „Alte activități recreative și distractive” a rezultat o posibilă încadrare pe un cod CAEN care **nu este eligibil** în cadrul submăsurilor 6.2 (Sprijin pentru înființarea de activități neagricole în zone rurale) și 6.4 (Investiții în crearea și dezvoltarea de activități neagricole), respectiv **codul 7711** „Activități de închiriere și leasing de autoturisme și autovehicule rutiere ușoare” și nu codul 7721 „Activități de închiriere și leasing de bunuri recreaționale și echipament sportiv”.

În cadrul codului CAEN 7711 sunt permise activitățile de închiriere ATV-uri și/sau SSV-uri, cu tarif orar, fără însoțitor, atunci când societatea realizează în mod distinct/individual un aport la cifra de afaceri ca urmare a desfășurării  acestui tip de activitate (închiriere).

Achiziția de ATV-uri nu este eligibilă pentru închiriere ca activitate de sine stătătoare, **ci doar dacă această  cheltuială este integrată, în cadrul Planului de afaceri depus, cu elemente privind organizarea de plimbări de agrement/recreative pentru clienți/turiști, împreună cu un însoțitor**, pe anumite trasee,  în diverse zone turistice, conform comunicatului. ATV-urile și/ sau SSV-urile pot fi puse la dispoziție de către organizator în cadrul pachetului de servicii de organizare a plimbărilor ca parte integrantă a facilitaților recreative furnizate.

Sursa: AFIR

\*

POIM: Instrucțiune privind stimularea financiară a activității desfășurate în proiectele din domeniul transporturilor, finanțate din fonduri nerambursabile

Autoritatea de Management pentru Programul Operațional Infrastructură Mare din cadrul Ministerului Investițiilor și Proiectelor Europene și Direcția Generală Organism Intermediar pentru Transport din cadrul Ministerului Transporturilor a publicat ieri, 28 decembrie 2021, Instrucțiunea nr. 6/2021 privind stimularea financiară a activității desfășurate în proiectele din domeniul transporturilor, finanțate din fonduri nerambursabile în cadrul POIM 2014-2020.

Documentul reglementează condițiile în care beneficiarii POIM sectorul Transporturi pot acorda stimulente personalului propriu pentru activitatea desfășurată în proiectele din domeniul transporturilor finanțate din fonduri nerambursabile în cadrul POIM și condițiile în care cheltuielile salariale de natura stimulentelor pot fi solicitate de beneficiari pentru a fi autorizate în vederea rambursării din fondurile POIM.

[**Descarcă**](https://www.fonduri-structurale.ro/descarca-document/33878) Instrucțiunea

Sursa: MIPE

\*

Peste 156 de milioane de euro, suma totală autorizată la plată pentru sprijinul cuplat în sectorul zootehnic pentru anul de cerere 2021

Agenţia de Plăţi şi Intervenţie pentru Agricultură (APIA) a transmis ieri, 27 decembrie 2021, faptul că, în conformitate cu prevederile Hotărârii de Guvern nr.1247/2021 pentru aprobarea plafoanelor alocate schemelor de sprijin cuplat în sectorul zootehnic, precum şi pentru stabilirea cuantumului acestora pentru anul de cerere 2021, la data de 27 decembrie 2021, **suma totală autorizată la plată** **pentru sprijinul cuplat în sectorul zootehnic (SCZ)**se ridică la **156.937.058,83** **euro,**din care:

* **470.697,53 euro** – Sprijin cuplat în sectorul zootehnic – Taurine de carne;
* **753.500 euro** – Sprijin cuplat în sectorul zootehnic – Vaci de lapte;
* **417.275,47 euro** – Sprijin cuplat în sectorul zootehnic – Bivolițe de lapte;
* **654,31 euro** – Sprijin cuplat în sectorul zootehnic – Viermi de mătase;
* **753.496,67 euro** – Sprijin cuplat în sectorul zootehnic – Ovine;
* **515.434,85 euro** – Sprijin cuplat în sectorul zootehnic – Caprine**.**

Plățile se efectuează în lei, la un curs de schimb de **4,9475 pentru un euro**, stabilit de Banca Centrală Europeană la data de 30 septembrie 2021 și publicat în Jurnalul Oficial al Uniunii Europene seria C/398/7/01.10.2021.

Sursa: APIA

\*

Prelungirea cu doi ani a schemei de ajutor de stat privind investițiile în energie termică din surse regenerabile, pe agenda ședinței Guvernului de astăzi

În cadrul ședinței de guvern de astăzi, 28 decembrie 2021, premierul Nicolae-Ionel Ciucă a declarat faptul că se continuă dezvoltarea infrastructurii de transport aerian și se va aproba „cadrul pentru sprijin financiar pentru 12 aeroporturi regionale, ce va consta în alocarea a 84 de milioane de lei”, prin care se vor sprijini aeroporturile din Cluj, Iași, Sibiu, Craiova, Bacău, Suceava, Arad, Maramureș, Oradea, Satu Mare, Târgu Mureș și Tulcea.

De asemenea, conform premierului, se are în vedere și prelungirea cu doi ani a acordării de ajutor de stat din Programul Operațional Infrastructură Mare pentru investițiile destinate promovării producției și distribuției energiei termice în sistem centralizat, din surse regenerabile, precum biomasă, biogaz, energie geotermală. Bugetul total al schemei de ajutor de stat este de 150 de milioane de euro, iar „ajutorul maxim care se poate acorda unui beneficiar este de 15 milioane de euro pentru un proiect de investiții, din care 85% reprezintă fonduri europene nerambursabile, iar 15% cofinanțare publică”, a adăugat acesta.

Sursa: Guvernul României

A fost aprobată versiunea finală a Programului Interreg IPA România-Serbia, care urmează a fi transmisă Comisiei Europene

Cu un buget total de 87.725,681 euro, din care 74.566,827 **euro fonduri UE**, Programul INTERREG IPA România-Serbia 2021-2027 va finanța proiecte privind **protecția mediului și adaptările la schimbările climatice**, **sănătate și educație**, **turism și cultură**, respectiv **managementul frontierei**, a anunțat joi, 23 decembrie 2021, Ministerul Dezvoltării, Lucrărilor Publice și Administrației.

Miercuri, **22 decembrie 2021,**în cadrul Grupului de lucru aferent perioadei de programare 2021-2027, a fost **aprobată versiunea finală a Programului Interreg IPA România-Serbia**, care urmează a fi transmisă Comisiei Europene ulterior aprobării de către guvernele celor două state participante.

Pentru asigurarea unui cadru transparent de colaborare instituțională, începând cu octombrie 2019, Ministerul Dezvoltării, Lucrărilor Publice și Administrației a organizat consultări cu actorii-cheie din aria Programului și a postat pe site-ul programului, pentru consultare publică, toate documentele aferente procesului de programare.

Sursa: MDLPA

\*

APELURI – Finanțări

POR: Peste 231 milioane de lei pentru creșterea calității vieții populației și dezvoltarea unor întreprinderi mici și mijlocii

Minsterul Dezvoltării, Lucrărilor Publice și Administrației a anunțat ieri, 30 decembrie 2021, semnarea a 44 de noi contracte de finanțare, în valoare totală eligibilă de 231.385.058,33 lei.

Dintre acestea, 2 proiecte vor fi implementate în:

* orașul Moldova Nouă (jud. Caraș-Severin), pentru îmbunătățirea calității vieții populației, va beneficia de 22.810.780,54 lei;
* municipiul Sfântu Gheorghe va primi 13.235.664,37 lei pentru construirea unei clădiri cu funcție de servicii de incubator de afaceri.

Alte 42 de contracte au ca obiectiv dezvoltarea mediului de afaceri, prin diversificarea activităților, extinderea capacităților de producție și achiziționarea unor utilaje și echipamente performante.

Toate proiectele sunt finanțate prin Programul Operațional Regional (POR) 2014-2020, coordonat de Ministerul Dezvoltării, Lucrărilor Publice și Administrației.

Sursa: MDLPA

\*

AFM: Modificări la Ghidul de finanțare a Programului Casa Verde Fotovoltaice

Agenția Fondului pentru Mediu a anunțat marți, 28 decembrie 2021, aprobarea Ordinul ministrului mediului, apelor și pădurilor nr. 2385/24.12.2021 privind modificarea Ghidului de finanțare a Programului Casa Verde Fotovoltaice.

Modificarea ghidului de finanțare are ca scop introducerea unei noi etape prin care instalatorii validați au posibilitatea să identifice solicitanții eligibili conform documentelor depuse de aceștia în vederea constituirii unor liste centralizatoare în baza noilor reglementări menționate în Dispoziția președintelui AFM nr 488/28.12.2021. Transmiterea listelor centralizatoare se realizează de către instalatorii validați în perioada **29 decembrie 2021 - 04 ianuarie 2022**. După centralizarea tuturor listelor transmise de către instalatorii validați, AFM va publica un calendar de încărcare a documentelor în aplicația informatică.

De asemenea, valabilitatea documentelor prezentate de persoanele fizice se va raporta la data transmiterii listelor centralizatoare la AFM.

Potrivit prevederilor art. 4 din Legea nr. 55/2020, privind unele măsuri pentru prevenirea şi combaterea efectelor pandemiei de COVID-19, „valabilitatea documentelor eliberate de instituţiile şi autorităţile publice, precum şi de entităţile private autorizate conform legii se menţine pe toată perioada stării de alertă, precum şi pentru o perioadă de 90 de zile de la încetarea acestei stări’’; efectul acestor prevederi legale este acela că, dacă un document era valabil până la data de **22 decembrie 2021**, își păstrează valabilitatea și după această dată, pe toată perioada stării de alertă. În acest context, documentul respectiv este considerat a fi în termen la data transmiterii listei către AFM, nefiind necesară obținerea unuia actualizat, se arată în comunicat.

O altă modificare a ghidului de finanțare o reprezintă extinderea perioadei de valabilitate a extrasului de carte funciară, de la **30 la 60 de zile**.

Sursa: AFM

\*

Ordin pentru modificarea Ghidului dedicat îmbunătățirii conținutului digital și a infrastructurii TIC pentru secțiunea E-SĂNĂTATE

Autoritatea de Management pentru Programul Operațional Competitivitate (AM POC) din cadrul Ministerului Investițiilor și Proiectelor Europene a transmis luni, 27 decembrie 2021, relansarea în consultare publică a Ordinului nr. 1521/27.12.2021 pentru modificarea Ghidului aferent Acțiunii 2.3.3 Îmbunătățirea conținutului digital și a infrastructurii TIC sistemice în domeniul e-educație, e-incluziune, e-sănătate și e-cultură -SECȚIUNEA E-SĂNĂTATE.

Conform documentului, Ministerul Sănătății și Ministerul Apărării Naționale și/sau structurile abilitate vor fi responsabile pentru dezvoltarea serviciilor de telemedicină la nivel național și vor asigura selectarea comunităților, infrastructura fizică și pregătirea resurselor umane. De asemenea, Ordinul prevede modificări la nivelul indicatorilor.

[**Descarcă**](https://www.fonduri-structurale.ro/descarca-document/33879) Ordinul

Nota redacției: Ministerul nu a transmis termenul limită pentru transmiterea sugestiilor pe marginea documentului. Fonduri-structurale.ro a solicitat informații cu privire la perioada de consultare publică, precum și adresa la care persoanele interesate pot trimite sugestii și observații.

Sursa: MIPE

\*

AFIR: Termen prelungit pentru depunerea cererilor de finanțare pentru submăsurile 16.4 și 16.4a

Agenția pentru Finanțarea Investițiilor Rurale a anunțat vineri, 24 decembrie 2021, prelungirea termenului limită de depunere a cererilor de finanțare pentru submăsura 16.4 **„Sprijin acordat pentru cooperare orizontală şi verticală între actorii din lanțul de aprovizionare în sectorul agricol”**și submăsura 16.4a **„Sprijin acordat pentru cooperare orizontală şi verticală între actorii din lanțul de aprovizionare în sectorul pomicol”**din Programul Național de Dezvoltare Rurală 2014 – 2020 (PNDR 2020).

Termenul limită de depunere a cererilor de finanțare a fost prelungit până la 28 februarie 2022, ora 16:00.

Fondurile disponibile pentru sM 16.4 sunt de 40.000.000 euro, iar pentru sM 16.4a sunt de 10.000.000 euro.

Sursa: AFIR

\*

Termen prelungit pentru depunerea proiectelor în cadrul apelului „Viitor pentru tinerii NEETs I”

Autoritatea de Management pentru Programul Operațional Capital Uman 2014 – 2020 din cadrul Ministerul Investițiilor și Proiectelor Europene a publicat vineri, 24 decembrie 2021, un corrigendum la Ghidul Solicitantului Condiții Specifice „Viitor pentru tinerii NEETs I”, Axa prioritara 1, Obiectivele Specifice 1.1 și 1.2.

Corrigendum-ul vizează prelungirea perioadei de depunere a proiectelor în sistemul MySMIS până la data de **31 ianuarie 2022**, ora 16:00. Termenul inițial de transmitere a cererilor de finanțare era 31 decembrie 2021.

[**Descarcă**](https://www.fonduri-structurale.ro/descarca-document/33873) corrigendum

Sursa: MIPE

🏵🏵🏵

|  |  |
| --- | --- |
|  | Sunaţi la numărul gratuit\* valabil pentru toate cele 27 de state-membre în cursul orelor de lucru(9-8:30 CET în timpul săptămânii) 00 800 6 7 8 9 10 11sau sunaţi la numărul de telefon + 32-2-299.96.96 accesibil de oriunde din lume (tarif normal). |
|  *\*Anumiţi operatori de telefonie mobilă nu permit accesul la numerele cu prefixul 00800 sau taxează aceste apeluri. În unele cazuri, aceste apeluri pot fi taxate dacă sunt efectuate de la o cabină telefonică sau de la hotel.* |

Acest Buletin Informativ vă aparţine şi ne dorim să cuprindă exact informaţiile care prezintă interes pentru dumneavoastră.

Sugestiile referitoare la genul de informaţie pe care doriţi să o regăsiţi în cuprinsul Buletinului informativ pot fi transmise pe adresa de poştă electronică.

De asemenea, aveţi la dispoziţie şi chestionarul de evaluare a Buletinului Informativ pe care îl puteţi descărca de pe pagina de internet a instituţiei, de la secţiunea „Buletin informativ”.

**Instituţia Prefectului - Judeţul Hunedoara**

Deva, 330025, Bdul 1 Decembrie 1918, nr. 28

**Tel.: 0254 211 850/1**;

**Fax: 0254 215 099**; **0254 215 010**

prefhd@prefecturahunedoara.ro; https://hd.prefectura.mai.gov.ro/